
UVOD 


Kako bi svrhovito upotpunili svoje slobodno vrijeme, a ujedno spojili 
ugodno s korisnim, savjetujemo vam da se, s malo dobre volje i umjetničkog 
dara, duhovno obogatite aktivnim radom i pokušate izraditi poklone za sebe i 
svoje najbliže. Na taj način uštedjet ćete na kupovanju poklona za rođendane, 
imendane, božične, novogodišnje, uskršnje i ine blagdane, te ostale prigode. 
Neki će, naravno, ovom hobi djelatnošću pronaći financijska rješenja za 
popunjavanje kućnog budžeta. 


U ovoj knjižici, dakle, upoznat ćemo vas s time kako se izrađuje sol-tijesto 
i u koju ga svrhu upotrebljavamo. Detaljno ćemo vas podučiti izrađivanju 
pojedinačnih predmeta - figurica ili tehnici izrade sol-slika. Sve ostalo ovisi o 
vašoj maštovitosti i sposobnosti. 


Posebno je korisno za ovaj oblik rada i zabave zainteresirati djecu, pa ih 
valja već u vrtiću naučiti kako se radi sol-tijesto i izrađuju figurice. Na taj se 
način aktiviraju njihove kreativne sposobnosti. Pored toga, djecu je dobro ne 
samo poticati na izrađivanje figurica, već i na međusobno darivanje. Moguća 
su i razna natjecanja djece u modeliranju tijesta, što je dodatni stimulans 
njihovu zanimanju za ovakav oblik razvijanja njihovih umjetničkih sklonosti. 


Nije na odmet prispomenuti da je sol-tijesto zdravi materijal, nema u sebi 
štetnih tvari, djeca ga ne stavljaju u usta jer je slano, a mnogo je jeftinije od 
raznih masa od plastelina. Osim toga, radni se prostor lako čisti i pere, ne 
oštećuje se namještaj, a sa poda se lako odstranjuje i običnom metlom. 


Modeliranje tijesta rašireno je za Dan kruha, a sol-tijesto omogućuje da 
figurice ostanu trajne i ukrašavaju učionice ili dnevne boravke u školama i 
vrtićima i po nekoliko godina. 


Ugodnom i maštovitom igrom sa sol-tijestom uključujete se i u svjetski 
ekološki pokret, koji zagovara zdravu prirodu i čist okoliš, a izrada figurica i 
slika od sol-tijesta upravo je to. 


Srdačno vas pozdravljam i želim puno uspjeha u radu. 


Autorica 


MATERIJAL ZA IZRADU SLANOG TIJESTA 
(SOL-FIGURICA I SOL-SLIKA) 


OSNOVNI MATERIJAL 


1 kg. mekanog brašna 
1 kg. soli 

2 žlice ljepila za tapete 
2 žlice ulja 

6 dcl. hladne vode 


POMOĆNI MATERIJAL 


1 šalica kondenziranog mlijeka 
1 pakiranje nitro-laka (sjajnog ili bezbojnog, po izboru) 
1 tuba univerzalnog ljepila 
1 kutija pribadača 
1 kutija čačkalica 
1 namotaj obične žice (za armaturu kod većih i težih slika) 
Razni dodaci za ukrašavanje, kao što su suho i umjetno cvijeće, trave, 


klasje žita, mahovina, razne sjemenke i koštice, te mirodije svih vrsta (cimet, 
papar, klinčići itd.). 


RAZNA POMAGALA PRI IZRADI 


— 


zdjela za mijesiti tijesto 

podmetač na kojemu se mijesi i razvija tijesto (najbolji je onaj za koje se 
tijesto ne lijepi) 

sukalo 

nožić (plastični ili drveni) 
aluminijska folija za pečenje 

bojice (vodene, akvarel ili polikolor) 
kist 

pleh za pečenje kolača 

preša za bijeli luk 

Razne modlice za kolače. 


-— 

+ 





PRIPREMA TIJESTA 


Uzmite posudu, i to po mogućnosti onu za koju se tijesto ne lijepi. U nju 
stavite brašno, sol i ljepilo za tapete, te sve dobro na suho izmiješajte. 

U drugoj posudi izmiješajte 2 žlice ulja sa 6 dcl. hladne vode. 

Vodu s uljem ulijte u smjesu brašna i sve dobro umijesite. Ukoliko vam 
je teško mijesiti, možete dodati još vode, ali se ipak treba držati uputstva po 
kojemu je bolje tvrđe tijesto. Najvažnije kod izrade tijesta je da se mora dugo 
mijesiti, to jest da se dobro izradi. Od dobrog tijesta i figurice su nam ljepše, 
glađe i sjajnije. S obzirom da je teško mijesiti cijelu smjesu, podijelite ju na 
četiri dijela i svaki dio izradite posebno. Tijesto izradite na stolu ili na dobrom 
plastičnom podmetaču za koji se tijesto ne lijepi, a lako se čisti i briše. 





Kad ste tijesto izradili, dio kojim ćete raditi otrgnete od cjelokupne 
izmiješane mase, a ostatak stavite u plastičnu vrećicu da se ne suši. Ostavite 
li taj ostatak na duže vrijeme, pohranite ga u hladnjak, gdje vam se može 
držati danima, a nakon toga je pogodno još uvijek za izradu. 

Sa dobro izrađenim tijestom počinjete izradu figurica. Najbolje je početi 
raditi jednu od naših primjeraka iz knjižice. Nakon nekoliko izrađenih figurica, 
steći ćete rutinu i otpočeti izradu prema svojim vlastitim kreacijama. Pokušajte 
i vidjet ćete da nije teško. Za početak možete raditi i sa modlicama za kolače, 
samo ih još doradite po svojoj mašti. 


IZRADA FIGURICA 


Najlakše je modelirati na podmetaču postavljenu na stolu, no, kad je 
figurica gotova, morate ju lopaticom odvojiti od podmetača i prenijeti na 
aluminijsku foliju postavljenu na dnu okrenutog pleha za pečenje kolača. To 
se izvodi lako, kad je figurica jednostavna i mala, ali za veće modele bolje je 
da na podmetaču izrađujete dijelove, a na plehu ih sastavljate, tako da je ne 
treba prenositi, budući da je na plehu već spremna za pećnicu. 


Kod rada sa tijestom, kada se treba dio tijesta zalijepiti za drugi dio, 
koristite kist i vodu, tj. navlažite tijesto ispod i na njega postavite drugi dio. 
Isto tako, kad je model gotov možete prijeći kistom i čistom vodom po figurici, 
da bude glađa i sjajnija. 


S obzirom da figurica treba visjeti na zidu, od žice joj napravite kukicu 
koju ugurate sa zadnje strane u tijesto. Žicu treba saviti u obliku broja osam, 
tako da se nikako ne može izvući iz tijesta. Ukoliko zaboravite postaviti kukicu, 
onda nakon pečenja jakim dvokomponentnim ljepilom zalijepite vješalicu za 
figuru, odnosno na poleđini zalijepite filc ili neki drugi čvrsti materijal, a na 
njemu prethodno ušijte vješalicu. 


Da vam se bolje i sigurnije jedan dio tijesta drži za drugi na modelu, 
koristite dio čačkalice. Tako se obično učvršćuju glave na figuricama. Pola 
čačkalice je u glavici, a pola u tijestu. 


Kod izrade nekih modela masu morate armirati žicom, da vam model bude 
čvršći. Naprimjer, kod izrade košarice žicu trebate staviti duž drške i utisnuti 
ju sa donje strane u tijesto. Tako se armirana drška na košarici neće strgati. 
Naime, drška služi i kao vješalica na zidu, a zbog težine košarice moglo bi se 
dogoditi da drška pukne. 


Kod izrade se koristite raznim pomagalima, a pri tome valja dati mašti na 
volju. Tako se pri izradi kose za figurice likova možete koristiti istiskivačem 
za bijeli luk (ima ga sa većim ili manjim rupicama, kojima određujete debljinu 
kose, tj. vlasi). Slobodno se koristite i raznim modlicama, primjerice modlicama 
bora, na koji onda dodajte kuglice tijesta kao nakit toga bora. Mjesta na boru, 
gdje ćete postaviti kuglice tijesta, najprije namočite, da se kuglice bolje zalijepe. 


Također možete koristiti modlice srca, zvončića, zvjezdica itd., te izraditi 
nakit za božićnu jelku. Ovakav nakit je originalan, ručno izrađen i samim time 
vredniji od kupovnog. Modlice su vrlo pogodne za početnike i djecu u školama 
i vrtićima. 


PEČENJE TIJESTA 


Kada je figurica izrađena i postavljena na pleh, stavimo ju u pećnicu da 
se peče. Pećnica ne smije biti zatvorena, nego malo otvorena, da vlaga koja 
se pečenjem oslobađa može izaći. Temperatura pečenja je 100 *C kod tankih 
figurica, a kod debelih figura mora biti 50 *C. Peče se polako i do 6 sati. 
Međutim, u praksi možda nećete moći uz peć biti toliko dugo, pa vam 
savjetujemo da, ukoliko izlazite, isključite pećnicu, a uključite je ponovo kada 
se vratite. 


Dok se tijesto peče, stalno kontrolirajte pečenje kroz staklo ili otvorite 
pećnicu i provjerite, te opet pritvorite, ali pećnicu nikako ne smijete potpuno 
zatvoriti. Ako vam pećnica nije ispravna i ne znate kolika je temperatura 
pečenja, povremeno ju isključujte, ohladite i ponovo uključite. Tako ste sigurni 
da vam tijesto neće zagorjeti, odnosno izgorjeti. 


Kada vidite da je tijesto na površini dobilo koricu i postalo čvrsto, skinite 
ga sa pleha i stavite na rešetku u pećnici, da se dalje polagano peče. To se 
radi zato da se tijesto ispeče i ispod. Naime, kad tijesto skinete sa pleha, vidjet 
ćete da je s donje strane mekano i sirovo. 


| Što se tiče izgleda samog tijesta, ono je bijelo. Ako hoćete da na pojedinim 
mjestima (kao na košarici) dobijete smeđe nijanse, onda se taj željeni dio 
premaže kistom prethodno namočenim u kondenzirano mlijeko. | 


Tako ćemo dobiti smeđe nijanse, a dio koji hoćemo da ostane potpuno 
bijel zaštitimo aluminijevom folijom. Na taj način se rade i nijanse, tj. 
dodavanjem ili skidanjem folije u tijeku pečenja. 


OSLIKAVANJE 


Pečene figurice možete ostaviti da zadrže boju tijesta, no, morate ih 
prelakirati. Oni koji žele figurice obojati, za to trebaju koristiti vodene ili akvarel 
boje. Naše su figurice bojene običnom polikolor bojom koju koriste soboslikari, 
a možete ju nabaviti u svakoj prodavaonici boja i lakova. Vrlo je jeftina, izdašna 
i veoma dobro pokriva tijesto. Nakon bojanja ostavite figurice 24 sata da se 
boja dobro osuši ili ih stavite još malo u pećnicu da se prosuše. 


LAKIRANJE I UKRAŠAVANJE 


Suhe i obojene figurice lakirate, i to dva puta, a za to koristite sjajni ili 
mat lak, bezbojni, za drvo ili parket. Najbolji je, svakako, nitro-lak, koji se 
brzo suši i već za dva sata možete ponovo prelakirati, tako da ste isti dan 
gotovi sa figuricom, dok se drugi lakovi suše i po nekoliko dana. 


Dok je zadnji premaz laka još mokar, možete na njega dodati ukras koji 
nakon sušenja ostane zalijepljen na figurici. To se radi tako da se (naprimjer, 
kod izrade drveta ili trave) posipa iskosanim i suhim peršinom. Na šešire 
također možete staviti sitno suho cvijeće itd. 


Za ukrašavanje koristite razne trave, sjemenke, cvjetiće, vrpce, klasje žita, 
mahovinu, mirodije (za jabuke i kruške se upotrebljava klinčić, koji se upikne 
u tijesto prije pečenja). 


Dodatke za ukrašavanje također lijepite na figuricu ljepilom poslije 
lakiranja i sušenja laka. Ukoliko lakirate raspršivačem, onda ukrase zalijepite 
prije lakiranja, tako da polakirate i ukras i dadete mu sjaj i čvrstoću. 














ŠESTINČANKA 





KOŠARICA 











ANĐELI 


ŠEŠIRIĆ 








BOŽIĆNA JELKA KLAUN 





DJED MRAZ SVETI NIKOLA 


STABLO U RAMI 


zeta apma vea dl 


pjeva rimom Paga Ta at 











DJEVOJČICA I STABLO GLJIVE I CVJETNI MOZAIK 





FIGURICE RAĐENE POMOĆU MODLICA POGLED S PROZORA 


IZRADA STABLA 


Izvaljajte poduže tijesto i rasijecite po polovini. Ono će vam biti stablo. 
Posebno razvaljajte tijesto na debelo i onda ga prstima ištipajte i napravite 
od njega krošnju. 





Sada stablo postavite na krošnju, prije toga vodom ovlažite i lagano 
pritisnite. Od komadića tijesta, na isti način kao i krošnju, napravite travu. 
Drvo je gotovo. Kod lakiranja ga pospite sitnim listićima suhog peršina, da se 
doima kao lišće. Na krošnju se po želji mogu postaviti jabuke i kruške ili šljive. 
Kod izrade stabala najbolje je da se ne bojaju, nego da ostanu boje tijesta, 
jedino se po nekim dijelovima prijeđe kistom prije toga umočenim u 
kondenzirano mlijeko, kako bi se dobile tamnije smeđe nijanse. Ako ste na 
SNI 1916 stablo postavili voće, onda obojajte samo plodove na drvetu. 

IZRADA SLIKE “POGLED S PROZORA" 





Najprije odredite debljinu i dužinu 
tijesta za dasku na prozoru. Nožem 
malo zarežite na nekoliko mjesta da 
dobijete uzorak. 


Sada postavite okomite stupčiće, 
duže negoli trebaju biti, tako da ih 
kasnije možete odrezati prema pravoj 
mjeri. 


Uzmite manji komad tijesta i raz- 
valjajte, ali ne pretanko. Posebno 
izvaljajte i koso odrežite tijesto za ruke. 


Sada radite glavice. Najprije rubac 
i lopticu od tijesta, koju razrežite na 
dva dijela da dobijete glavicu za bakicu 
i djedicu. 


Bakicinu glavicu omotajte u rubac 
i postavite na poprsje koje ste navlažili 
vodom. Na drugu glavicu stavite šeširić 
i postavite na poprsje. Na glavice vodom 
nalijepite nosiće. 


Nožem odrežite visinu prozora i 
postavite gornju prečku, a na nju tri 
ukrasna prozora i nakon toga obavijete 
okvirom. 


Na vrh postavite kukicu za vje- 
šanje. 

IZRADA DOBRE VILE 





Za veće figurice uvijek trebate 
najprije napraviti podlogu, koja će 
držati i objediniti cijeli rad. Ovdje je to 
trokut (ovisi o izgledu figurice). 


Na podlogu postavljate najprije 
noge. Nakon toga postavljajte gaće. 
Prvo na jednu, pa na drugu nogu. Njih 
izradujete tako da tanko razvaljano 
tijesto obrežete i naborate. 


Sada izrađujete metlu. Za to koris- 
tite spravu za tiskanje bijelog luka. 


Preko metle i gaća postavljate plašt, 
koji izrađujete u dva donja dijela i dva 
dijela gdje su ruke. Sve se radi na isti 
način - da se tijesto tanko razvalja i 
nabora. Između se postavi štap od 
metle. Ne zaboravite navlažiti tijesto 
svaki put kada dodajete novi dio 
figurice. Na slici prikazujemo kako se 
radi glava od tri dijela. 


Na noge postavite širu i užu vrpcu, 
koje daju dojam cipela. 


Glavu postavite na plašt i na nju 
dodajte kosu, opet napravljenu kao i 
metla, s time da možete uzeti spravicu 
koja ima manje rupice, tako da su vam 
vlati kose sitnije od niti metle. Na glavu 
postavite šešir koji izradite tako da 
razvaljate tijesto, čašom izrežete krug 
u tijestu, savinite ga i u sredinu stavite 
trokutić od tijesta. 


Na lice nalijepite nos, zatim od 
tijesta napravite osmicu za naočale i 
tek onda u nju ugurajte sitne kuglice 
od tijesta za oči. 

IZRADA GLJIVA 





Najprije napravite pod- 
metak na koji dolaze glji- 
vice. Napravite kuglicu 
koju razrežite i imate tijela 
za gljive. Jedan duži dio 
tijesta postavite na pod- 
metak, učvrstite vodom i 
izradite prstima, kao i sta- 
blo drveta. 


Posebno razvaljajte 
tanko tijesto i čašom izre- 
žite krugove. Njih pre- 
polovite i postavite na 
glavice. 


Na kraju čačkalicom 
izrežite usta i napravite 
oči, a nos sačinite od ku- 
glice tijesta. No, prethodno 
ih iznutra učvrstite ko- 
madićima čačkalice ili pri- 
badače. Ovako izrađene 
gljivice možete kombinirati 
ispod drveta, pa ste dobili 
lijepu sliku od tijesta. 


IZRADA ANĐELA 


Ovdje prikazujemo 
kako se može raditi i preko 
sheme. Na kartonu izrežete 
osnovni motiv, po njemu 
izrežite tijesto i dalje aran- 
žirajte po mašti. Tako ćete 
dobiti figurice iste veličine. 
To se radi kada imate na- 
rudžbu za veću količinu 
istih figurica. Na našoj slici 
vidi se shema krila anđela. 


Sada pristupate izradi 
haljinice, koja može biti u 
jednom ili više dijelova. 
Haljinica se izrađuje isto 
tako da se tijesto tanko 
razvalja i onda nabora. 


Na slici se vidi kako se 
dijelovi tijela poslažu, a na 
vrh glavice stavi se vjenčić. 
Haljinice anđelčića bojaju 
se u roza ili plavo. 

IZRADA POMOĆU MODLICA 


Ovdje prikazujemo kako se radi po- 
moću rmodlica. Svaka iigurica se živo 
obsia i doradi crtežom, a može služiti 


kao ukras na zidu ili nakit na novogo- 
dišnjem boru. 


IZRADA GLAVICA 


Na slici su prikazane glavice, kako 
djevojčice tako i glavice u rupcu s 





naočalama. 

